Bizos se seun eindelik vervolg ná ‘gesinsgeweld’Van links: Kallie Kriel, adv. Gerrie Nel en Monique van Oosterhout maak die NVG se besluit bekend om Alexi Bizos wel te vervolg. Foto: Verskaf Adv. Gerrie Nel, hoof van AfriForum se privaatvervolgingseenheid, is verheug dat die Nasionale Vervolgingsgesag (NVG) ná ŉ jare lange stryd besluit het om tog die seun van die gesiene menseregteadvokaat George Bizos te vervolg. Alexi Bizos het na bewering ses van sy vrou se ribbes gebreek toe hy haar glo op 16 Maart 2015 die soveelste keer aangerand het. Dit was die keerpunt vir Monique van Oosterhout, maar haar pogings om haar man te laat vervolg, was aanvanklik alles vergeefs. Nel het Woensdag op ŉ nuuskonferensie in Centurion gesê die NVG wou Bizos jr. nie vervolg nie omdat Van Oosterhout die enigste getuie was, asook omdat haar man beweer het sy het hom óók aangerand en die mediese verslae mekaar weerspreek het. Nadat Van Oosterhout die NVG keer op keer sonder welslae gevra het om haar man te vervolg, het sy eindelik op 24 Oktober 2017 by AfriForum om hulp aangeklop. Van Oosterhout sê sy het geen steun gekry in haar stryd om haar man te laat vervolg nie. Foto: Verskaf Hul volgehoue pogings om die NVG van plan te laat verander, het meer as ŉ jaar later eindelik vrugte afgewerp toe hulle die afgelope week kennis gekry het dat Bizos jr. wel vervolg sal word vir aanranding met die doel om ernstig te beseer. Geen redes is vir die ommeswaai verstrek nie, het Nel gesê. “Ons is natuurlik besonder gelukkig met die NVG se besluit,” het Nel gesê, en bygevoeg hulle sal Van Oosterhout nie nou in die steek laat nie. “Ons sal Monique aanhou bystaan, want ons ondersteun al die mense enduit wat sterk genoeg is om op te staan vir geregtigheid.” Van Oosterhout het gesê dit was ŉ moeisame proses om reg te laat geskied nadat sy na bewering so lank in haar eie huis aangerand is. “Dit het jare van volgehoue pogings geverg om dié punt bereik. As dit nie vir adv. Nel en AfriForum was nie, sou Alexi Bizos nooit vervolg gewees het vir iets wat met die jare herhaaldelik gebeur het nie.” As jy weet so iets gebeur en jy bly stil, is jy medepligtig. Van Oosterhout het gesê haar boodskap aan vroue is om saam te staan en te volhard. In haar geval het mense om haar geweet wat aangaan, maar niemand wou haar help nie. “Ek het baie mense om hulp gevra toe ek amper vermoor is en geen hulp gekry nie.” Kallie Kriel, uitvoerende hoof van AfriForum, het gesê hulle wil deur hul optrede wys vroue hoef nie mishandeling te verduur nie. “Vroue moet dit nie los nie,” het hy gesê, maar ook mense wat van sulke gevalle weet, maar niks daaromtrent doen nie, gewaarsku: “As jy weet so iets gebeur en jy bly stil, is jy medepligtig.” Hy het gesê wat dit in Van Oosterhout se geval nog erger maak, is dat haar skoonpa bekend is as “ŉ groot voorstander van menseregte”. Hy het beweer Bizos sr. het van die aanranding op sy skoondogter geweet, maar “hy het dit eenvoudig onder die mat ingevee”, nes almal in haar vriende- en familiekring wat geweier het om haar te help.